ORDE do 26 de outubro de 2005 de aprobación definitiva da modificación puntual número 6 do Plan Xeral de Ordenación Municipal do Concello de Carballo (A Coruña) na confluencia das rúas Sol, Oriente e Vila de Negreira. (Expediente AC-05/009-AD).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 13/12/2005

O planeamento urbanístico vixente no municipio de Carballo é o Plan Xeral de Ordenación Municipal, aprobado definitivamente polo concello o 20-5-2003, ao abeiro da disposición transitoria 3ª da Lei 9/2002, do 30 de decembro, de ordenación urbanística e protección do medio rural de Galicia.
O Concello de Carballo formula unha modificación do Plan Xeral de Ordenación Municipal vixente, que ten por obxecto un cambio illado das cualificacións e aliñacións en solo urbano consolidado, na confluencia das rúas Sol, Oriente e Vila de Negreira, coa finalidade de mellorar a fluidez do tráfico. Para iso recualifícase solo urbano consolidado residencial a viario nunha contía de 191,7 m e redúcese a superficie edificable en 854 m, segundo o estudo incluído para o efecto no proxecto.
A modificación limítase á introdución das correspondentes alteracións na folla nº 5 do Plano de cualificación do solo, usos pormenorizados, aliñacións, altura das edificacións, rede viaria e aparcadoiros, polo que non contén nin afecta a normativa nin as ordenanzas.
De conformidade co disposto na disposición transitoria primeira 1.g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 94.1º, deberán fundamentarse en razóns de interese público debidamente xustificadas, e segundo o disposto no artigo 93.4º, as modificacións de calquera dos elementos dos plans, proxectos, normas e ordenanzas suxeitaranse a estas disposicións enunciadas para a súa tramitación e aprobación.
O concello non solicitou o informe previo á aprobación inicial previsto no artigo 85.1º da Lei 9/2002, dado que estimou que polo contido da proposta, en virtude do disposto no parágrafo final introducido pola Lei 15/2004 no artigo 93.4º da Lei 9/2002, non sería precisa a súa obtención por non afectar a clasificación de solo, intensidade de uso nin sistemas xerais. O proxecto incrementa o viario pre-
visto, sen alterar sistemas xerais previstos polo plan xeral en vigor.
O Pleno da Corporación, en sesión do 31-1-2005 aprobou inicialmente a modificación, que posteriormente foi sometida a información pública polo prazo dun mes mediante anuncios publicados no Diario Oficial de Galicia do 7 de marzo e nos xornais El Ideal Gallego, do 10 de febreiro, e La Voz de Galicia, do 11 de febreiro. Non foron presentadas alegacións, conforme o certificado incluído para o efecto no expediente.
No expediente consta o informe favorable técnico e xurídico municipal do 19-5-2005, así como o da Dirección Xeral de Calidade e Avaliación Ambiental do 4-3-2005, indicando a innecesariedade de avaliación de impacto ambiental, e o da Deputación Provincial da Coruña do 14-4-2005, emitido en sentido favorable.
O Pleno da Corporación, en sesión do 30 de maio de 2005, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
O Servizo de Urbanismo e Inspección Territorial da Coruña requiriu a emenda das deficiencias documentais observadas en data do 28-7-2005, o que foi solucionado polo concello remitindo a documentación solicitada con data do 19-8-2005.
Considéranse debidamente xustificadas as razóns de interese público que fundamentan a modificación do planeamento e, así mesmo, da análise dos aspectos sinalados no artigo 85.7º da Lei 9/2002, resulta a conformidade da proposta coa lexislación urbanística e a non-incidencia sobre materias da competencia autonómica.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de acordo co disposto nos artigos 89 e 85.5º da Lei 9/2002.
Por canto antecede, de conformidade co establecido na vixente Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, desta mesma data,
DISPOÑO:
Artigo único.-Aprobar definitivamente a modificación puntual nº 6 do Plan Xeral de Ordenación Municipal do Concello de Carballo (A Coruña) na confluencia das rúas Sol, Oriente e Vila de Negreira, aprobada provisionalmente polo Pleno do concello o 30-5-2005.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dis
poñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 26 de outubro de 2005.
María José Caride Estévez
Conselleira de Política Territorial,
Obras Públicas e Transportes